[pic] | EUROOPA ÜHENDUSTE KOMISJON |

Brüssel 26.11.2008

KOM(2008) 830 lõplik

2005/0238 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatusettepanekute kohta nõukogu ühises seisukohas, mis käsitleb ettepanekut

EUROOPA PARLAMENDI JA NÕUKOGU DIREKTIIVI KOHTA mis käsitleb sadamariigi kontrolli (uuesti sõnastatud)

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2005/0238 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatusettepanekute kohta nõukogu ühises seisukohas, mis käsitleb ettepanekut

EUROOPA PARLAMENDI JA NÕUKOGU DIREKTIIVI KOHTA mis käsitleb sadamariigi kontrolli (uuesti sõnastatud)

(EMPs kohaldatav tekst)

1. Sissejuhatus

EÜ asutamislepingu artikli 251 lõike 2 kolmanda lõigu punktis c on sätestatud, et komisjon peab esitama arvamuse Euroopa Parlamendi teisel lugemisel tehtud muudatusettepanekute kohta. Komisjon esitab allpool arvamuse Euroopa Parlamendi tehtud 34 muudatusettepaneku kohta.

2. Taust

Ettepaneku Euroopa Parlamendile ja nõukogule edastamise kuupäev: | 9.1.2006 |

Euroopa Majandus- ja Sotsiaalkomitee arvamuse kuupäev: | 13.9.2006 |

Regioonide Komitee arvamuse kuupäev: | 15.6.2006 |

Euroopa Parlamendi arvamuse kuupäev (esimene lugemine): | 25.4.2007 |

Ühisseisukoha vastuvõtmise kuupäev (Malta hoidus hääletamast): | 6.6.2008 |

Euroopa Parlamendi arvamuse kuupäev (teine lugemine): | 24.9.2008 |

3. Ettepaneku eesmärk

Ettepanek sõnastada uuesti laevade kontrollimist sadamariikides käsitlev direktiiv 95/21/EÜ on üks meetmetest, mille eesmärk on tugevdada ja täiendada mitmeid kehtivaid meresõiduohutuse alaseid õigusakte.

Ettepanekul on kaks eesmärki. Ühelt poolt on komisjoni eesmärk koondada direktiiv ühte teksti, et muuta see selgesti loetavaks ja ühtsemaks.

Teiselt poolt soovitakse põhjalikult reformida kehtivat korda, asendades praeguse korra, mille kohaselt peab iga liikmesriik kontrollima vähemalt 25 % laevu, uue ühise eesmärgiga, mille kohaselt kontrollitakse kõiki ELi sadamatesse sisenevaid laevu, kusjuures kõrgema riskiga laevu kontrollitakse sagedamini. Kõige ohtlikumaid laevu kontrollitakse seega iga kuue kuu järel, samas kui heas korras laevu kontrollitakse harvemini.

Sadamariigi kontrolli käsitleva direktiivi uuestisõnastamise ettepanekus võetakse arvesse sellise ajutise komisjoni (MARE) järeldusi, mille Euroopa Parlament lõi pärast tankeri PRESTIGE hukku. Eelkõige soovitatakse karmistada laevade keelustamise korda ning laiendada seda kõikidele laevatüüpidele, kehtestada keelu miinimumkestus ja näha ette alaline keeld laevadele, mis on juba kaks korda keelu saanud ja mis peetakse kinni kolmandat korda. Samuti teeb komisjon ettepaneku avaldada kehvemate näitajatega laevandusettevõtjaid käsitlev nn must nimekiri.

Tehniliste aspektide puhul tuginetakse ettepanekus tööle, mida eksperdid tegid sadamariigi kontrolli käsitleva vastastikuse mõistmise Pariisi memorandumi alusel.

4. Komisjoni arvamus Euroopa Parlamendi muudatuste kohta

4.1. Muudatused, millega komisjon nõustub

4.1.1. Muudatused, millega komisjon nõustub täielikult

Komisjon nõustub muudatustega 1, 3, 5, 6, 7, 12, 14, 16, 26, 30, 32, 36, 38, 39, 40, 42, 44, 45 ja 51.

4.1.2. Muudatused, millega komisjon nõustub osaliselt

Komisjon nõustub muudatusettepaneku 15 (millega täpsustatakse direktiivi kohaldamisala seoses ankrukohaga) üldeesmärgiga. Muudatusettepaneku teatavaid osasid ei saa praeguses sõnastuses heaks kiita, eelkõige sätteid, mis käsitlevad sisemaariikide suhtes kohaldatavaid erandeid, mida ei saa käsitleda komiteemenetlusega vaid tuleks kindlaks määrata regulatiivosas, kuna need moodustavad õigusakti olulise osa.

Kontrollikohustuste täitmisel liikmesriikidele võimaldatud paindlikkuse küsimuses sisaldavad muudatusettepanekud 19, 22 ja 24 kasulikke täpsustusi, millega komisjon võib nõustuda. Kontrollisüsteemi täieliku paindlikkuse puudumisega ei saa komisjon siiski nõustuda. Mõningane paindlikkus on hädavajalik, et võtta arvesse tegelikkuses esinevaid probleeme ja jagada kontrollid võrdselt liikmesriikide vahel, et saavutada ühine eesmärk, st kontrollida kõiki laevu.

Seoses liikmesriikide sadamasse sissesõidukeeldudega, kohaldatakse muudatusettepanekuga 31 sama keelustamise korda laevade suhtes, mis sõidavad sellise riigi lipu all, mis kuulub Pariisi memorandumi kohaselt musta või halli nimekirja, ning see on kooskõlas komisjoni algse ettepanekuga. Komisjon nõustub siiski nõukogu ühise seisukohaga, mille kohaselt kohaldatakse halli nimekirja kuuluvate laevade suhtes soodsamat korda.

Komisjon nõustub muudatusettepanekuga 28 (millega nähakse ette, et laevade riskiprofiili teatavad kriteeriumid määratakse kindlaks komiteemenetlusega), välja arvatud teatavad osad, mis on juba hõlmatud kõnealuse menetlusega.

Komisjon nõustub muudatusettepanekutega 25 ja 50 (mille eesmärk on kohustada laevu, kelle suhtes kohaldatakse laiendatud kontrolli, teatama sadamasse saabumisest), välja arvatud liigne ja kasutu nõue, mille kohaselt tuleb esitada teave kõigi sadamate kohta, mida laev eelnevalt külastas. Muudatusettepanekuga 4 jäetakse välja nõukogu esitatud põhjendus, mille kohaselt peavad sadama valdajad esitama kõnealuse teabe sadamariigi kontrolli eest vastutavatele pädevatele asutustele, tingimusel, et sadama valdajatel on selleks piisavalt vahendeid. Kõnealuse sätte väljajätmisega võib nõustuda, kuid põhjenduse ülejäänud osa tuleb alles jätta.

Komisjon nõustub põhimõtteliselt muudatusettepanekuga 33, mille kohaselt viivad pädevad asutused läbi kaebuste esialgse hindamise. Täiendav nõue, et kaebus oleks põhjendatud ja konkreetne, piirab kaebuse esitamise õigust.

Komisjon nõustub muudatusettepaneku 43 (mille kohaselt vaatab komisjon direktiivi rakendamise läbi) eesmärkidega. Direktiivi rakendamise hindamiseks komisjonile antud ajavahemik (18 kuud) ei ole siiski piisav. Hindamiseks tuleb üksikasjalikult uurida kõnealuste mehhanismide mõju ühisele eesmärgile kontrollida kõiki ühenduse sadamatesse sisenevaid laevu. Andmeid tuleb koguda ja analüüsida representatiivse ajavahemiku jooksul. Kõnealuseks hindamiseks on vaja vähemalt 36 kuud.

Muudatusettepanekutega 2 ja 17 võetakse üle sellise direktiivi (laevaomanike tsiviilvastutuse kohta) ettepaneku elemendid, mis on kolmanda mereohutuse paketi osa, mida nõukogu ei ole veel heaks kiitnud. Komisjon nõustub kõnealuste muudatusettepanekutega. Samas hõlmavad kõnealused muudatusettepanekud uusi elemente, millega nähakse ette kahjude täielik hüvitamine vastavalt „saastaja maksab” põhimõttele, ning millega ei saa sellises sõnastuses nõustuda. Lisaks märgib komisjon, et direktiivi (mis käsitleb laevaomanike finantstagatisi seoses mereõiguslike nõuetega) ettepaneku suhtes jõuti nõukogu 9. oktoobri 2008. aasta kohtumisel poliitilisele kokkuleppele.

4.1.3. Muudatused, millega komisjon nõustub põhimõtteliselt ja/või mis tuleb ümber sõnastada

Kaebuse (muudatusettepanek 11) ja kontrolliandmebaasi (muudatusettepanek 13) määratlusega võib nõustuda, kuid need tuleb ümber sõnastada.

Muudatusettepanekutega 27 ja 49 (mis käsitlevad riskiprofiili ja laiendatud kontrolli ulatust) võib nõustuda, kuid need tuleb ümber sõnastada nii, et need kajastaksid kohustuse asemel faktilist kirjeldust.

Muudatusettepanekuga 34 (mille kohasel teavitab pädev asutus laeva kinnipidamise korral sadama valdajat) võib nõustuda, kuid see tuleb ümber sõnastada nii, et see moodustaks osa sadamariigi ja sadama haldaja vahelisest üldisest koostööraamistikust.

Komisjon toetab muudatusettepaneku 35 (mille kohaselt teevad liikmesriigid koostööd laevade kinnipidamist ja sissesõidu keelamist käsitlevate kaebuste valdkonnas) eesmärki, kuid on seisukohal, et piisab, kui kõnealust eesmärki märgitakse põhjenduses.

Muudatusettepanekuga 41 (mille kohaselt edastatakse teave laevade saabumise ja väljumise tegeliku aja kohta kontrolliandmebaasi) võib nõustuda, kuid kõnealuseks edastamiseks ettenähtud aeg näib liiga lühike.

4.2. Muudatused, millega komisjon ei nõustu

Muudatusettepanek 8: komisjon nõustus ühise seisukohaga, millega nähakse ette kontrollisüsteem, mitte kontrollikord.

Muudatusettepanekuga 9, millega kehtestatakse sadama määratlus, ei saa nõustuda, kuna kõnealune määratlus on kasutu ja ebasobiv, sest see hõlmab ka sadama maismaaosa.

Muudatusettepanekutega 10 ja 23 kaotatakse liikmesriikide jaoks paindlikkus mitte teostada kontrolle ööajal. Komisjon ei toeta selle sätte välja jätmist. Selline paindlikkus on vajalik, pidades silmas kontrolli teostatavust ja personali ohutust öiste kontrollide ajal.

Muudatusettepanekuga 18, (mille kohaselt põhineb liikmesriigi kontrollide osakaal ankrukohti külastavate kõikide laevade koguarvul) ei saa komisjon nõustuda, kuna sellega kehtestatakse liikmesriikidele kohustuslike kontrollidega seotud täiendav koormus.

Muudatusettepanekutega 20 ja 21 (millega jäetakse välja ühise seisukohaga kehtestatud kompensatsioonimehhanismid, mille eesmärk on tasakaalustada liikmesriikide teostatavate kontrollide osakaalu) ei saa komisjon nõustuda, kuna sellega suurendataks praegust tasakaalustamatust ühenduses. Kõnealuse mehhanismita kannaksid teatavad liikmesriigid väga rasket kontrollikoormust, samas kui teistel liikmesriikidel oleks laevaliikluse teatavate omaduste tõttu raske täita vajalikku kontrollide määra.

Muudatusettepanekuga 37 kohustatakse laevu, mille puudusi ei saa kõrvaldada kontrollisadamas, sõima otse (st ilma vahepeatusteta) lähimasse sobivasse laevaremonditehasesse. Kõnealune nõue on üleliigne ja võib kaasa tuua ohutusega seotud probleeme, nt juhul, kui vahepeatus on vajalik laeva pardal oleva ohtliku kauba lossimiseks.

Muudatusettepanekuga 46 võimaldatakse kontrollida madala riskiprofiiliga laevu iga 30 kuu järel senise 36 kuu asemel. Kõnealune muudatusettepanek on vastuolus komisjoni eesmärgiga teha soodustusi heas korras laevadele, vähendades madala riskiprofiiliga laevade kontrollikoormust.

Komisjon ei nõustu muudatusettepanekutega 47 ja 48, millega nähakse ette selliste laevade kohustuslik kontroll, kes ei teavitanud sadamasse sisenemisest ja kelle kõik puudused ei ole kõrvaldatud. Sellega seoses suureneb märkimisväärselt pädevate asutuste poolt läbiviidavate kohustuslike kontrollide arv ning seda on raske hallata.

5. Kokkuvõte

Vastavalt EÜ asutamislepingu artikli 250 lõikele 2 muudab komisjon oma ettepanekut eespool osutatud viisil.